**EMBARGO, julkaisuvapaa ti 12.12.2018 klo 12:00**

**Musiikki & Media -tapahtumassa sukupolvenvaihdos – Tampere-talo yksi uusista omistajista**

Tampereella jo 28 vuotta järjestetty musiikkialan merkittävin kotimainen ammattilaistapahtuma Musiikki & Media on saanut uudet omistajat. Suomen Musiikki & Media-Tapahtumat S.M.M. Oy:n uudet omistajat ovat Tampere-talo Oy, Tiketti Oy, Sublime Music Agency Oy ja Juha Kyyrö. Yhtiön toimitusjohtajaksi on valittu Essi Kivitie. Tapahtuman uusi omistajapohja koostuu musiikkialalla pitkään toimineista tahoista, joilla on kaikilla jo runsaasti kokemusta Musiikki & Mediasta niin asiakkaina kuin järjestäjinä. Tapahtuma järjestetään seuraavan kerran Tampereella 4.–6.10.2018.”Musiikki & Media on ollut meille kaikille elintärkeä koulutus- ja verkostoitumistapahtuma ja myös ihan konkreettisten diilien tekopaikka. Tapahtuma on tiukkaa sisältöä, kauppaa ja viihdettä juuri oikeassa suhteessa. On hienoa päästä tähän ryhmään rakentamaan Musiikki & Median tulevaisuutta”, kertoo Tampere-talon toimitusjohtaja **Paulina Ahokas**.

Musiikki & Mediaa on järjestetty edellisten omistajien toimesta Tampereella jo vuodesta 1989, ja se on kolmanneksi vanhin musiikkialan ammattilaistapahtuma maailmassa. Tapahtuma kerää koolle koko laajan kansainvälisen musiikkialan levy-yhtiöistä livebisnekseen ja musiikin kustantajista uusinta teknologiaa esitteleviin start-upeihin.

Musiikki & Median toimitusjohtajana aloittaa 26.1.2018 **Essi Kivitie**, joka on aiemmin työskennellyt Rähinä Recordsin toimitusjohtajana. ”Musiikki & Media on oma instituutionsa, ja on kunnia päästä kehittämään tapahtumaa yhdessä musiikkialan toimijoiden kanssa. Tavoitteemme on monipuolistaa tapahtumaa sisällöllisesti sekä nostaa sen kansainvälistä tunnettuutta alan toimijoiden parissa”, kertoo Essi Kivitie.

Uudet omistajat ovat pitäneet ylimääräisen yhtiökokouksen, jossa yhtiön uuteen hallitukseen on nimetty **Paulina Ahokas** (Tampere-talo), **Juha Kyyrö** (Fullsteam Agency), **Tiina Vihtkari** (Sublime Music Agency Oy), **Mirva Merimaa** (Tiketti) ja **Riku Salomaa** (Music Finland), joka on hallituksen puheenjohtaja. Konferenssi jatkaa aiempien vuosien tapaan tiivistä yhteistyötään myös Music Finlandin kanssa.

Uusille omistajille yhtiön osakkeet myyvät **Tapio Korjus**, **Epe Helenius**, **Jussi Santalahti**, **Jouko Karppanen** ja **Taija Holm. Juha** **Kyyrö** pitää osakkeensa ja jatkaa tulevassa omistajapohjassa. "Olen tyytyväinen, että Musiikki & Media -tapahtumaa järjestävän tahon sukupolvenvaihdos on saatu toteutettua näin kokonaisvaltaisesti. Uudessa omistajatiimissä on runsaasti monipuolista musiikkialan osaamista ja tietotaitoa, ja heillä on varmasti kaikki edellytykset kehittää ja kasvattaa Suomen musiikkialan merkittävintä ammattilaistapahtumaa edelleen. Lokakuussa jo 28. kerran järjestetty tämän vuoden tapahtuma oli paitsi kaikkien aikojen suurin, myös kansainvälisin ja saadun osanottajapalautteen mukaan sisällöltään onnistunein. Musiikki & Median brändi ja talous ovat kunnossa ja uskon, että tapahtuman jatko ja tulevaisuus ovat hyvissä käsissä”, sanoo Musiikki & Median hallituksen puheenjohtaja ja yksi perustajista Tapio Korjus.

**Lisätiedot ja haastattelupyynnöt:**
Tampere-talon viestintäpäällikkö Jaani Haapasalo, jaani.haapasalo@tampere-talo.fi, 050 353 6440

Toimitusjohtaja Essi Kivitie, essi.kivitie@gmail.com, 043 820 0997

Hallituksen puheenjohtaja Riku Salomaa, riku.salomaa@musicfinland.fi

**Kuvia ja lisätietoja:**

* Kuvia Musiikki & Mediasta: <https://www.flickr.com/photos/musiikkimedia/>
* Toimitusjohtaja Essi Kivitien kuva ja cv, Musiikki & Median uuden hallituksen kuva
* Musiikki & Media -logo
* Tampere-talon kuva